追次米元章游焦山韻寄度上人
作者：周孚
朝代：宋

paragraphs: 一別幾晦朔，向絺今復裘。
相思未能往，四序忽已周。
緬惟君所廬，蒼波繞孤洲。
枯筇支老病，嘗得一再遊。
風軒納飛鳥，煙涯辨歸牛。
舊游固在茲，慘慘增離憂。
劇思脫塵累，去作十日留。
枯桑號寒風，斷岸維敗舟。
騎衡古有戒，誰復知我愁。
遥瞻經行處，寒山卧蒼虬。
惟子妙詞章，出語鯁不柔。
向來晝澈輩，許子參其流。
江山固自佳，況復更凜秋。
玉唾疊箱籯，以暗未肯投。
不應結綠價，敢以燕石讎。
封題定何時，思子今白頭。